Sagunt s'obri al món i incrementa la xifra de turistes internacionals
04 d’octubre 2017

Sagunt es reivindica com a ciutat turística. Segons les dades de l'Oficina de Turisme Municipal, en els últims anys no solament ha crescut la quantitat d'espanyols que ha visitat el municipi, sinó que també ha augmentat el turisme internacional.

L'any 2016 Sagunt va rebre la visita de 29.800 turistes, 2.500 turistes més que l'any anterior. Per a enguany 2017 es preveu que la xifra torne a augmentar, ja que només el recompte dels sis primers mesos de l'any suma 21.738 turistes.

Segons les dades proporcionades per l'Oficina de Turisme, per països, i darrere d'Espanya, França és el principal origen de les persones que visiten Sagunt: 2.562 francesos van visitar Sagunt en 2015, una xifra que va augmentar en 2016 fins als 2.874. A França la segueixen el Regne Unit (700 turistes britànics en 2015 i 757 en 2016), Alemanya (647 en 2015 i 698 en 2016) i Itàlia (638 en 2015 i 698 en 2016). 

![](/media/wd5femew/94-_dsc0296_cuerpo.jpg)  

Per la seua banda, la campanya de promoció turística de la localitat, #EscenariodetuHistoria, vertebrada a través de l'Ajuntament de Sagunt juntament amb l'Agència Valenciana de Turisme, posa l'accent en el ric patrimoni cultural, gastronòmic, arquitectònic i industrial d'este municipi.

Esta campanya promocional s'ha posat en contacte amb persones que, per la seua professió, viuen en altres països encara que se senten, tal com elles diuen, "ambaixadors de la seua terra, ambaixadores de Sagunt".

És el cas del saguntí José Esteban, de 39 anys, director de l'hotel W. i resident a Vervier, Suïssa. Preguntat per quin creu que és el lloc més emblemàtic de la ciutat, assenyala els arcs i edificis de l'antiga jueria de Sagunt. **"Com a professional del sector turístic** \-explica- **consid****ere que la campanya #EscenariodetuHistoria és una magnífica iniciativa per a posar en valor el ric patrimoni gastronòmic, històric, cultural, industrial i etnogràfic de Sagunt".**

![](/media/24sjvczt/97-jose-esteban-suiza_cuerpo.jpg)El saguntí José Esteban, director de l'Hotel W

Per la seua banda Darío Moreno, que amb 29 anys residix a Nova York i treballa com a consultor de Nacions Unides, destaca la riquesa mediambiental que constitueixen les marjals de Sagunt o la Via Verda Ojos Negros, a les quals afegix la platja, el castell, el passat industrial i l'àmplia oferta d'activitats culturals. Quant al seu racó preferit del municipi, assegura que **“és la Senda dels Lladres, un camí que envolta el castell per fora. Hi ha un punt en el qual la muralla baixa i travessa el camí, i es pot veure tot el casc antic. Suposa un mirador excepcional i és un lloc molt poc transitat".**

   
#EscenariodetuHistoria té com a objectiu fer que el turista se senta protagonista en una ciutat viva, no solament espectador des d'un pati de butaques, d'ací la posada en valor d'un patrimoni que no roman estàtic, sinó que es reviu any a any amb certàmens com Sagunt a Escena, la Mostra de Gènere Negre o el Centenari de la Siderúrgia.

![](/media/zx3dnqit/97-dario-moreno-nueva-york_cuerpo.jpg)El saguntí Darío Moreno, consultor de Nacions Unides

​

*   [](http://www.facebook.com/sharer.php?u=https://aytosagunto.es/va/actualitat/sagunt-s-obri-al-mon-i-incrementa-la-xifra-de-turistes-internacionals/ "Facebook")
*   [](http://twitter.com/share?url=https://aytosagunto.es/va/actualitat/sagunt-s-obri-al-mon-i-incrementa-la-xifra-de-turistes-internacionals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-s-obri-al-mon-i-incrementa-la-xifra-de-turistes-internacionals/ "Linked In")
*   [](mailto:?body=https://aytosagunto.es/va/actualitat/sagunt-s-obri-al-mon-i-incrementa-la-xifra-de-turistes-internacionals/)